b'\n_START_ARTICLE_\nEsfaler\xc3\xb3\n_START_PARAGRAPH_\nL\'esfaler\xc3\xb3 (grec: \xcf\x83\xcf\x86\xce\xb1\xce\xbb\xce\xb5\xcf\x81\xcf\x8c\xcf\x82 "rellisc\xc3\xb3s") \xc3\xa9s una soluci\xc3\xb3 est\xc3\xa0tica (independent del temps) de les equacions de camp electrofebles del model est\xc3\xa0ndard de f\xc3\xadsica de part\xc3\xadcules, i est\xc3\xa0 implicada en certs processos hipot\xc3\xa8tics que violen els nombres bari\xc3\xb2nics i lept\xc3\xb2nics. S\'ha postulat per a explicar l\'origen de l\'asimetria entre mat\xc3\xa8ria i antimat\xc3\xa8ria, una de les q\xc3\xbcestions m\xc3\xa9s fundamentals en f\xc3\xadsica de part\xc3\xadcules i cosmologia. Un esfaler\xc3\xb3 \xc3\xa9s un proc\xc3\xa9s rar de la interacci\xc3\xb3 electro-feble que converteix tres barions en tres antileptons. Aix\xc3\xb2 viola la conservaci\xc3\xb3 del nombre bari\xc3\xb2nic i del nombre lept\xc3\xb2nic, per\xc3\xb2 la difer\xc3\xa8ncia B-L es conserva. _NEWLINE_Un esfaler\xc3\xb3 \xc3\xa9s un tipus d\'instant\xc3\xb3, i per tant, una soluci\xc3\xb3 no-pertorbativa de la teoria. Aix\xc3\xb2 significa que en condicions normals \xc3\xa9s rarament observable. Sigui com sigui, els esfalerons podrien haver estat m\xc3\xa9s comuns a altes temperatures en l\'univers primitiu. En algunes teories de la bariog\xc3\xa8nesi l\'asimetria en el nombre de leptons i antileptons es forma primerament via leptog\xc3\xa8nesi, i els esfalerons la transformen en una asimetria en el nombre de barions i antibarions._NEWLINE_En el model est\xc3\xa0ndard es donen les tres condicions necess\xc3\xa0ries per generar aquesta asimetria, \xc3\xa9s a dir, violaci\xc3\xb3 de la conservaci\xc3\xb3 del nombre bari\xc3\xb2nic/nombre lept\xc3\xb2nic, violaci\xc3\xb3 de la simetria CP (C\xc3\xa0rrega el\xc3\xa8ctrica, paritat), i evoluci\xc3\xb3 cosmol\xc3\xb2gica fora de l\'equilibri t\xc3\xa8rmic, malgrat aix\xc3\xb2, el que s\'ha esmentat podria no explicar completament l\'asimetria observada a l\'univers, i caldria introduir una nova f\xc3\xadsica m\xc3\xa9s enll\xc3\xa0 del model est\xc3\xa0ndard. _NEWLINE_El mecanisme de l\'esfaler\xc3\xb3 s\'il\xc2\xb7lustra sovint amb l\'exemple d\'un gronxador: a baixa energia fa petites oscil\xc2\xb7lacions, per\xc3\xb2 si l\'energia \xc3\xa9s prou alta pot donar una volta completa. Per tant el nombre de voltes que han donat les cordes a la barra de suspensi\xc3\xb3 del gronxador (que correspondria al nombre bari\xc3\xb2nic) pot canviar a alta energia, per\xc3\xb2 no a baixa energia. L\'energia necess\xc3\xa0ria per dur el sistema a l\'estat inestable (per damunt la barra del gronxador) representa la massa de l\'esfaler\xc3\xb3.'